‘Terreur-tweeling’ se borgtogverhoor wéér uitgestelBrandon-Lee Thulsie en Tony-Lee Thulsie. Foto: Facebook Chris Macadam, die staatsaanklaer, het aan die hof gesê ŉ nuwe klagstaat is ingedien, maar die staat en die verdediging kon nie tot ŉ vergelyk kom oor hoe om voort te gaan nie. Adv. Anneline van den Heever, die tweeling se regsverteenwoordiger, het gesê sy het sekere dokumente van die staat aangevra, maar hulle weier om dit te oorhandig. Landdros Pieter du Plessis het gesê hy kan niks daaraan doen nie, aangesien die staat geen verpligting het om die dokumente met die verdediging te deel nie. Van den Heever het gevra of die hof kan verdaag sodat sy met haar kliënte kan konsulteer en met hul terugkeer het Du Plessis die saak tot 2 Augustus uitgestel. Veiligheid by die hof was Maandag weer ooglopend verskerp met gewapende polisiebeamptes wat buite die hofsaal en buite die gebou wag gehou het. Die Thulsie-broers en twee ander verdagtes is op 10 Julie deur die Valke in Newclare en Azaadville in hegtenis geneem. Die tweeling het na bewering tussen Oktober 2015 en 8 Julie 2016 saamgesweer om die Amerikaanse ambassade en Joodse instellings in Suid-Afrika namens die Islamitiese Staat (Isis) op te blaas. Hulle het glo beplan om later na Sirië te reis om hulle by Isis aan te sluit. Die ander twee verdagtes, Ibrahim en Fatima Patel, is apart verhoor op aanklagte van die onwettige besit van ammunisie en ploftoestelle en hulle is intussen op borgtog van R5 000 elk vrygelaat. Hulle sal op 20 September weer in die Kagiso-landdroshof verskyn.